Csúszdákon hagyták el a repülőgépet az utasok a Debrecen-Párizs között közlekedő Wizz Air-járaton, amely szombat este gyulladt ki.

Az Airlines Travel facebook oldalon közzétett videón jól látszik, ahogy az utasok elhagyják a sérült járművet, ám azt egyelőre nem tudni, mi okozta a tüzet. Információnk szerint senki nem sérült meg a baleset során.

FRISSÍTÉS:

A haon.hu információi szerint “a repülőtéri tűzoltó egységek és a rendőrség másodperceken belül a helyszínre érkeztek, majd a repülőgép személyzetével együtt megkezdték az utasok leszállítását és ezzel egy időben a tűz eloltását.

A repülőgépen 180 utas tartózkodott, akik közül sikerült mindenkit épségben leszállítani. A tűz keletkezésének okát vizsgálják.”

A Wizz Air légitársaság hivatalos közleménye a Debrecenben történt eseményekről

A Wizz Air megerősíti, hogy január 4-én, W6 7867-es számú, Debrecenből Párizs-Beauvais-ra közlekedő járatát ki kellett üríteni a felszállást megelőző jégmentesítés során a Debreceni Repülőtéren, miután a földi kiszolgáló személyzet és a reptéri tűzoltóság lehetséges tüzet jelentett a repülőgép hátsó részén. A személyzet az ilyenkor szokásos protokollt követve az első ajtók csúszdáin evakuálta az utasokat. Minden utas biztonságosan elhagyta a fedélzetet.

A reptéri tűzoltóság és a karbantartó személyzet alaposan átvizsgálta a repülőgépet, és

megerősítette, hogy nem történt tűzeset, csupán a porladt jégtelenítő folyadék kelthette füst benyomását a függőleges vezérsíkot megvilágító lámpa fényében.

A leszállított utasokról szállás és étkezés biztosításával gondoskodik a Wizz Air. A járatot holnap (január 5.) reggelre ütemeztük át, ahogy a visszafelé, Párizs-Beauvais-ból Debrecenbe közlekedő járatot is. A személyzet mindenben az előírásoknak megfelelően járt el, és professzionális módon ürítette ki a repülőgépet. A Wizz Air őszintén elnézést kér a kellemetlenségért, de utasaink, személyzetünk és repülőgépeink biztonsága továbbra is a legfontosabb számunkra.

(Videó forrása: Andrei Ansary/Airlines Travel facebook oldal)